ทุนสำรองประเทศลด 1,100 ล้านเหรียญสหรัฐ
ทุนสำรองประเทศลด 1,100 ล้านเหรียญสหรัฐ อยู่ที่ 1.766 แสนล้านเหรียญสหรัฐ ลดต่อเนื่องตามการตีมูลค่าและความจำเป็นในการเข้าดูแลตลาดน้อยลง หลังเงินบาทมีทิศทางอ่อนค่าลง
27 พ.ค. 2559

ทุนสำรองประเทศลด 1,100 ล้านเหรียญสหรัฐ อยู่ที่ 1.766 แสนล้านเหรียญสหรัฐ ลดต่อเนื่องตามการตีมูลค่าและความจำเป็นในการเข้าดูแลตลาดน้อยลง หลังเงินบาทมีทิศทางอ่อนค่าลง
เมื่อวันที่27พ.ค. ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 20 พ.ค.ที่ผ่านว่า อยู่ที่ระดับ 1.766 แสนล้านเหรียญสหรัฐ หรือ ประมาณ 6.306 ล้านล้านบาท ลดลง 1,100 ล้านเหรียญสหรัฐ หรือประมาณ 3.9 หมื่นล้านบาท หากคิดอัตราแลกเปลี่ยนเช้านี้ที่เปิดตลาดระดับ 35.57 บาท/เหรียญสหรัฐ และน่าจะเคลื่อนไหวในกรอบ 35.55-35.65 บาท จากสัปดาห์ก่อนหน้าทุนสำรองอยู่ที่ระดับ 1.777 แสนล้านเหรียญสหรัฐ  หรือประมาณ 6.287 ล้านล้านบาท
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.55 หมื่นล้านเหรียญสหรัฐ เพิ่มขึ้นเล็กน้อยจากสัปดาห์ก่อนหน้าที่ 1.53 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.921 แสนล้านเหรียญสหรัฐ ปรับลดลงต่อเนื่องจากสัปดาห์ก่อนหน้าอยู่ที่ 1.930 แสนล้านเหรียญสหรัฐ แต่ทุนสำรองของไทยยังถือว่าสูงเมื่อเทียบกับหนี้ต่างประเทศระยะสั้น
นักบริหารเงินธนาคารพาณิชย์ ระบุว่า ในช่วงนี้ระดับทุนสำรองมีแนวโน้มลดลง ส่วนหนึ่งน่าจะเป็นผลจากการตีมูลค่าจากเงินบาทเป็นเงินเหรียญสหรัฐลดลง เนื่องจากเงินบาทกลับมามีแนวโน้มอ่อนค่าลงต่อเนื่อง จากตลาดการเงินคาดสหรัฐจะปรับขึ้นดอกเบี้ยทำให้เงินเหรียญสหรัฐปรับแข็งค่าขึ้น บวกกับทางการก็ทยอยลดการเข้าดูแลค่าเงินบาทด้วยการซื้อเงินเหรียญสหรัฐเข้าเก็บในทุนสำรองลดลง นอกจากนี้ รายได้จากการส่งออกยังลดลงต่อเนื่อง
ด้านฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.อยู่ที่ระดับ 1.554 ล้านล้านบาท ลดลงจากสัปดาห์ก่อนหน้าที่ 1.582 ล้านล้านบาท แต่สภาพคล่องในระบบยังที่มีเพียงพอต่อการดำเนินกิจกรรมทางเศรษฐกิจ